การประกอบธุรกิจของแต่ละสายผลิตภัณฑ์

ลักษณะผลิตภัณฑ์และบริการ ภายใต้สัมปทานจาก ทศท. และ กสท.

บริษัทให้บริการโทรศัพท์พื้นฐานและบริการโทรคมนาคมต่างๆ ทั้งในด้านเสียง ภาพ และข้อมูล
โดยมีบริการโทรศัพท์พื้นฐานเป็นบริการหลัก ณ วันที่ 31 ธันวาคม 2544
บริษัทมีส่วนแบ่งการตลาดในบริการโทรศัพท์พื้นฐานสูงกว่าคู่แข่งขันในเขตพื้นที่กรุงเทพมหานครและปริมณฑล
อันเป็นศูนย์กลางธุรกิจของประเทศ
โดยบริษัทมีวัตถุประสงค์ในการให้บริการโทรคมนาคมอย่างครบวงจร
เพื่อเพิ่มความสะดวกให้แก่ผู้มาขอใช้บริการของบริษัท รวมทั้งเน้นการให้บริการที่มีประสิทธิภาพ
โดยการใช้เทคโนโลยีที่ทันสมัยและบุคลากรที่มีคุณภาพ

โครงข่ายโทรศัพท์พื้นฐาน อันเป็นโครงข่ายหลักสำหรับการให้บริการของบริษัท
ประกอบด้วยโครงข่ายใยแก้วนำแสง และระบบเชื่อมโยงความเร็วสูงแบบดิจิตัล
ซึ่งนอกจากทำให้บริษัทสามารถให้บริการโทรศัพท์พื้นฐานได้อย่างมีคุณภาพแล้ว
ยังทำให้บริษัทสามารถพัฒนาบริการเสริมทันสมัยอื่นๆ
ที่สอดคล้องตามความต้องการของลูกค้าที่เปลี่ยนแปลงไป เช่น บริการโทรศัพท์พื้นฐานพกพา หรือ
PCT บริการโครงข่ายมัลติมีเดีย บริการส่งผ่านข้อมูล และ บริการอินเตอร์เน็ตและอีคอมเมิร์ซ
นอกจากนี้ บริษัทได้ทำการติดตั้งโครงข่าย ATM (Asynchronous Transfer Mode) และ IP
(Internet Protocol) บนโครงข่ายหลัก
ซึ่งเป็นการขยายความสามารถในการให้บริการส่งผ่านข้อมูลได้มากขึ้น
โดยสามารถให้บริการส่งผ่านข้อมูลที่ความเร็วสูงขึ้น
และมีความหลากหลายตามความต้องการของผู้ใช้บริการ และบริษัทเชื่อว่า
โครงข่ายโทรคมนาคมหลักที่เป็นดิจิตัลและโครงข่ายใยแก้วนำแสง
เป็นองค์ประกอบที่สำคัญในการให้บริการโทรคมนาคมในปัจจุบันและในอนาคต
ซึ่งมีแนวโน้มที่จะให้บริการด้านเสียง ภาพ และข้อมูล

นอกเหนือจากการมีโครงข่ายโทรคมนาคมพื้นฐานที่ทันสมัยแล้ว
บริษัทมีระบบการควบคุมและบริหารโครงข่าย (Network Management System)
ซึ่งสามารถตรวจสอบจุดบกพร่องและซ่อมบำรุงได้อย่างรวดเร็วตลอด 24 ชั่วโมง
รวมทั้งมีระบบบริการลูกค้า (Computerized Customer Service System : CCSS) ที่ทันสมัย
ที่ช่วยให้บริษัทสามารถให้บริการลูกค้าได้สอดคล้องกับความต้องการ
และทำให้ลูกค้าเกิดความพึงพอใจสูงสุดในการใช้บริการของบริษัท

  ผลิตภัณฑ์และบริการของบริษัทและบริษัทย่อย จำแนกได้ดังนี้

1.  บริการโทรศัพท์พื้นฐาน และ บริการเสริม

2.  บริการโทรศัพท์พื้นฐานพกพา (PCT)

3.  บริการโครงข่ายมัลติมีเดีย

4.  บริการส่งผ่านข้อมูล

5.  บริการอินเตอร์เน็ตและอีคอมเมิร์ซ

(1) บริการโทรศัพท์พื้นฐาน และ บริการเสริม 

บริษัทได้รับสัมปทานจาก ทศท. ให้เป็นผู้ดำเนินการลงทุน จัดหา และติดตั้ง ควบคุม
ตลอดจนซ่อมบำรุงและรักษาอุปกรณ์ในระบบในการขยายบริการโทรศัพท์จำนวน 2.6 ล้านเลขหมาย
ในเขตกรุงเทพมหานครและปริมณฑล เป็นระยะเวลา 25 ปี
บริษัทได้รับรายได้จากธุรกิจบริการโทรศัพท์พื้นฐานและบริการเสริมในรูปของส่วนแบ่งรายได้ โดย
ทศท. จะเป็นผู้จัดเก็บรายได้ค่าบริการจากผู้ใช้บริการ
แล้วจึงแบ่งรายได้ที่ได้จัดเก็บก่อนหักค่าใช้จ่ายให้แก่บริษัทตามสัดส่วนที่ได้ตกลงกันตามสัญญาสัมปทาน
โดยบริษัทได้รับส่วนแบ่งรายได้ในอัตราร้อยละ 84 สำหรับโทรศัพท์จำนวน 2 ล้านเลขหมาย
และอัตราร้อยละ 79 สำหรับโทรศัพท์จำนวน 6 แสนเลขหมาย ในส่วนของบริการเสริมต่างๆ
ที่บริษัทได้ให้บริการอยู่ บริษัทได้รับส่วนแบ่งรายได้ในอัตราร้อยละ 82
ของรายได้จากบริการเสริมนั้นๆ ยกเว้นบริการโทรศัพท์สาธารณะ
ซึ่งบริษัทได้รับส่วนแบ่งรายได้ในอัตราร้อยละ 76.5 ณ วันที่ 31 ธันวาคม 2544
บริษัทได้ติดตั้งและให้บริการโทรศัพท์พื้นฐานแก่ลูกค้าเป็นจำนวนรวม 1,741,345 เลขหมาย

การให้บริการติดตั้งเลขหมายโทรศัพท์

ผู้ขอเช่าเลขหมายสามารถยื่นเรื่องขอติดตั้งโทรศัพท์กับบริษัท หลังจากนั้น
บริษัทจะจัดสรรเลขหมายที่ได้รับจาก ทศท.
ให้แก่ลูกค้าและดำเนินการติดตั้งเดินสายโทรศัพท์จนแล้วเสร็จ
และเพื่อการให้บริการแก่ประชาชนได้รวดเร็วและเป็นไปตามเป้าหมาย
บริษัทได้ดำเนินการเพิ่มเติมในการให้บริการแก่ลูกค้าที่ขอติดตั้งโทรศัพท์
โดยลูกค้าสามารถขอติดตั้งโทรศัพท์ผ่านทางสำนักงานบริการโทรศัพท์ของบริษัทที่มีอยู่ทั่วไปจำนวน 21
แห่ง หรือผ่านทางศูนย์รับจองทางโทรศัพท์ หมายเลข 0-2900-9000
ของบริษัทได้ตามความต้องการ

ในกรณีที่มีเหตุขัดข้อง ผู้ใช้บริการสามารถติดต่อศูนย์แจ้งเหตุขัดข้อง 1177 ได้
โดยจะมีเจ้าหน้าที่รับแจ้งเหตุขัดข้องตลอด 24 ชั่วโมง
พร้อมจัดส่งเจ้าหน้าที่ทางด้านเทคนิคไปดำเนินการแก้ไข
โดยบริษัทได้จัดตั้งศูนย์บริการซ่อมบำรุงรักษา
ซึ่งมีสถานที่ตั้งกระจายอยู่ทั่วกรุงเทพมหานครและปริมณฑล นอกจากนี้
บริษัทได้จัดตั้งศูนย์บริการข้อมูลลูกค้า เพื่ออำนวยความสะดวกแก่ลูกค้าผู้ใช้บริการ
และเป็นศูนย์ที่ผู้ใช้บริการสามารถสอบถามข้อมูลหรือแจ้งเรื่องร้องเรียนต่างๆ ได้

การให้บริการเสริม

นอกเหนือจากโทรศัพท์พื้นฐาน บริษัทได้พัฒนาบริการเสริมต่างๆ เพื่อให้บริการแก่ลูกค้า
ซึ่งประกอบด้วย การให้บริการโทรศัพท์สาธารณะ บริการรับแจ้งเหตุเสีย (บริการ 1177)
และซ่อมบำรุงสายกระจาย บริการรับฝากข้อความ บริการ TA Connex
บริการตู้สาขาอัตโนมัติระบบต่อเข้าตรง บริการเลขหมายนำหมู่ และ
บริการโครงข่ายการสื่อสารร่วมระบบดิจิตัล

-   บริการโทรศัพท์สาธารณะ บริษัทได้รับอนุญาตจาก ทศท.
    เพื่อให้บริการโทรศัพท์สาธารณะในเขตกรุงเทพมหานครและปริมณฑล จำนวน 20,000 ตู้
    โดยเริ่มติดตั้งและให้บริการตั้งแต่ ปี 2540 เป็นต้นมา ปัจจุบัน บริษัทเปิดให้บริการครบจำนวน
    20,000 ตู้ และอยู่ในระหว่างการขออนุญาตติดตั้งเพิ่มเติมในปี 2545 อีกจำนวน 6,000 ตู้

-   บริการรับแจ้งเหตุเสีย (บริการ 1177) และซ่อมบำรุงสายกระจาย บริษัทได้รับมอบหมายจาก
    ทศท.
    ในการให้บริการรับแจ้งเหตุเสียและซ่อมบำรุงสายกระจายให้แก่ผู้ใช้บริการโทรศัพท์ในโครงข่าย
    2.6 ล้านเลขหมายของบริษัท นับตั้งแต่ปี 2540 เป็นต้นมา

-   บริการรับฝากข้อความอัตโนมัติ ( Voice Mailbox) บริการตอบรับโทรศัพท์อัตโนมัติ
    ซึ่งสามารถรับฝากข้อความในขณะที่สายยังไม่ว่าง หรือไม่มีผู้รับสายโดยไม่ต้องมีอุปกรณ์เพิ่มเติม
    เนื่องจากใช้อุปกรณ์ส่วนกลาง
    ผู้ใช้บริการสามารถรับฟังข้อความที่ฝากไว้โดยการโทรติดต่อมายังศูนย์บริการ

-   บริการ TA Connex เป็นบริการเสริมพิเศษซึ่งประกอบด้วยบริการต่างๆ เช่น
    บริการรับสายเรียกซ้อน (Call Waiting) บริการสนทนา 3 สาย (Conference Call)
    บริการโอนเลขหมาย (Call Forwarding) บริการเลขหมายด่วน (Hot Line)
    บริการย่อเลขหมาย (Abbreviated Dialing) บริการโทรซ้ำอัตโนมัติ (Automatic
    Call Repetition) และ บริการจำกัดการโทรออก (Outgoing Call Barring)

นอกจากบริการดังกล่าวข้างต้น
บริษัทยังสามารถรองรับกลุ่มลูกค้าประเภทธุรกิจขนาดใหญ่ที่ต้องการติดตั้งโทรศัพท์เป็นจำนวนมาก
และต้องการบริการโทรศัพท์ที่หลากหลาย โดยบริษัทจะจัดส่งเจ้าหน้าที่ออกไปให้บริการ
และให้คำแนะนำเกี่ยวกับเทคโนโลยีใหม่ๆ ที่สามารถนำมาใช้กับระบบโทรศัพท์ได้
บริการด้านเทคโนโลยีต่างๆ เหล่านี้ได้แก่

-   บริการตู้สาขาอัตโนมัติระบบต่อเข้าตรง (Direct Inward Dialing : DID)
    เป็นบริการที่ทำให้โทรศัพท์ธรรมดาสามารถเรียกเข้าเลขหมายภายในของตู้สาขาอัตในมัติได้โดยไม่ต้องผ่านพนักงานสลับสาย
    (Operator) จึงทำให้เลขหมายภายในทุกเลขหมาย เปรียบเสมือนสายตรง

-   บริการเลขหมายนำหมู่ (Hunting Group)
    เป็นบริการที่จัดกลุ่มเลขหมายให้สามารถโทรเข้าได้โดยใช้เลขหมายหลักเพียงเลขหมายเดียว

-   โครงข่ายบริการสื่อสารร่วมระบบดิจิตัล (Integrated Service Digital Network :
    ISDN) เป็นบริการที่ทำให้ผู้ใช้สามารถติดต่อสื่อสารกันได้หลากหลายรูปแบบ
    ทั้งรับ-ส่งสัญญาณภาพ เสียง และข้อมูลพร้อมกันได้ เช่น การใช้โทรศัพท์ โทรสาร
    การส่งข้อมูลคอมพิวเตอร์ หรืออุปกรณ์ปลายทางอื่นๆ เชื่อมโยงข้อมูลถึงกันบนคู่สายเพียง 1
    คู่สายในเวลาเดียวกัน

-   นอกเหนือจากนี้ บริษัทมีแผนที่จะให้บริการเสริมใหม่ๆ เช่น บริการ Calling Card และ
    บริการฟรีโฟน 1-800 (Free Phone 1-800) เป็นต้น

(2) บริการโทรศัพท์พื้นฐานพกพา (PCT)

บริษัทร่วมกับ บริษัท เอเซีย ไวร์เลส คอมมิวนิเคชั่น จำกัด (“AWC”) ซึ่งเป็นบริษัทย่อย
เปิดให้บริการโทรศัพท์พื้นฐานพกพา PCT ขึ้นอย่างเป็นทางการ เมื่อเดือนพฤศจิกายน 2542
โดยบริการ PCT เป็นบริการที่ทำให้ผู้ใช้บริการสามารถพกพาโทรศัพท์บ้านไปใช้นอกบ้านได้
และใช้เลขหมายเดียวกับโทรศัพท์บ้าน จึงง่ายต่อการจำ

ในการให้บริการโทรศัพท์พื้นฐานพกพา PCT บริษัทได้นำ 2
เทคโนโลยีใหม่เข้ามาเพิ่มเติมในโครงข่ายโทรศัพท์พื้นฐานของบริษัท ซึ่งได้แก่ เทคโนโลยีของ
Personal Handy Phone System (“PHS”) ซึ่งพัฒนามาจากการผสมผสานระบบโทรศัพท์ไร้สาย
(Cordless Telephone System) เข้ากับโครงข่ายโทรศัพท์พื้นฐาน และอีกเทคโนโลยีหนึ่งคือ
Advanced Intelligent Network (“AIN”)
ซึ่งช่วยเพิ่มประสิทธิภาพของชุมสายให้เอื้ออำนวยต่อการนำเลขหมายโทรศัพท์พื้นฐานติดตัวไปใช้นอกสถานที่ได้

ในปี 2544 บริษัทได้เปิดให้บริการ PCT แบบชำระค่าบริการล่วงหน้า (Pre-paid)
ซึ่งบริษัทเชื่อว่าสามารถดึงดูดลูกค้ากลุ่มครอบครัวที่ต้องการจำกัดปริมาณการใช้โทรศัพท์ของสมาชิกในครอบครัว
และกลุ่มลูกค้าที่อาศัยในหอพัก อพาร์ตเมนท์ หรือ ห้องเช่า ซึ่งไม่มีโทรศัพท์พื้นฐานเป็นของตนเอง
เนื่องจากบริษัทได้ให้บริการโดยผ่านเบอร์โทรศัพท์พื้นฐานของบริษัทซึ่งจะมีการจัดสรรสำหรับการให้บริการประเภทนี้โดยเฉพาะ
บริการนี้ได้เปิดให้บริการภายใต้ชื่อ PCT Buddy

การให้บริการ PCT ของบริษัท ได้ดำเนินการภายใต้สัญญาสัมปทานของ ทศท.
โดยรายได้ทั้งหมดจะถูกจัดเก็บโดย ทศท. และ ทศท.
จะแบ่งรายได้ที่จัดเก็บก่อนหักค่าใช้จ่ายให้บริษัทในอัตราร้อยละ 82 เนื่องจาก บริษัทได้มอบหมายให้
AWC ซึ่งเป็นบริษัทย่อยของบริษัท ดำเนินการให้บริการ PCT แก่ลูกค้า ดังนั้น
บริษัทจึงต้องแบ่งรายได้ที่ได้รับมาจาก ทศท. ในอัตราประมาณร้อยละ 70
ของรายได้หลังจากส่วนแบ่งรายได้ที่ ทศท. ได้หักไว้ ให้กับ AWC นอกจากนั้น ทศท.
ก็สามารถให้บริการ PCT แก่ผู้ที่ใช้หมายเลขโทรศัพท์ของ ทศท. ได้เช่นกัน แต่เนื่องจากโครงข่าย
PCT เป็นของบริษัท ทศท. จึงต้องแบ่งรายได้ส่วนหนึ่งที่ ทศท. ได้รับจากผู้ใช้บริการ PCT
จากหมายเลขโทรศัพท์ของ ทศท. ให้แก่บริษัท เพื่อเป็นเสมือนค่าเช่าโครงข่าย PCT ของบริษัท
โดยในส่วนนี้ ทศท. จะต้องแบ่งรายได้ประมาณร้อยละ 80 ให้แก่บริษัท
ในกรณีที่อัตราแลกเปลี่ยนอยู่ที่ระดับต่ำกว่า 38 บาทต่อ 1 เหรียญสหรัฐ และ
ในกรณีที่อัตราแลกเปลี่ยนอยู่ที่ระดับ 38 – 45 บาท ต่อ 1 เหรียญสหรัฐ
ส่วนแบ่งรายได้จะเพิ่มขึ้นเป็นประมาณร้อยละ 82 ทั้งนี้ บริษัทจะต้องจัดแบ่งรายได้ที่บริษัทได้รับให้แก่
AWC ตามที่ได้กล่าวไว้ข้างต้น

(3) บริการโครงข่ายมัลติมีเดีย

ธุรกิจมัลติมีเดียของบริษัทดำเนินการโดยบริษัท เอเซีย มัลติมีเดีย จำกัด (“AM”)
ซึ่งเป็นบริษัทย่อยของบริษัท AM เป็นเจ้าของโครงข่ายมัลติมีเดีย Hybrid Fiber-optic
Coaxial หรือ HFC ขนาดใหญ่ ซึ่งได้รับอนุญาตจาก ทศท.
ให้ดำเนินการให้เช่าวงจรสื่อสัญญาณความเร็วสูงผ่านโครงข่ายมัลติมีเดีย มีกำหนดเวลา 20 ปี
ตั้งแต่วันที่ 20 ตุลาคม 2540 ปัจจุบัน AM ทำธุรกิจร่วมกับ บริษัท ยูไนเต็ด บรอดคาสติ้ง
คอร์ปอเรชั่น จำกัด (มหาชน) (“ยูบีซี”)
ซึ่งเป็นบริษัทร่วมของบริษัทและเป็นผู้ประกอบการธุรกิจเคเบิลทีวี โดย AM
ได้ทำสัญญากับยูบีซีในการให้เช่าโครงข่าย HFC ในส่วนที่เป็น Analog จำนวน 35 ช่อง
สำหรับการแพร่ภาพรายการต่างๆ ให้กับลูกค้า นอกเหนือจากนั้น AM
ยังเป็นตัวแทนจำหน่ายและเป็นผู้ติดตั้งสายกระจาย (Dropwire)
ให้กับลูกค้าของยูบีซีเพื่อที่จะเชื่อมโครงข่าย HFC ของ AM
ให้เข้าถึงบ้านเรือนของผู้ที่ขอรับสัญญานเคเบิลทีวีจากยูบีซี
รวมทั้งเป็นผู้ติดตั้งและบำรุงซ่อมแซมกล่องรับสัญญาณเคเบิลทีวี หรือ Set-top Box
ของยูบีซีที่มีอยู่ประจำทุกบ้านเรือนที่รับสัญญาณเคเบิลทีวีของยูบีซี

นอกจากการทำธุรกิจร่วมกับยูบีซีแล้ว AM นับเป็นบริษัทแรกในประเทศไทยที่ให้บริการ Broadband
Internet Services โดยการใช้เทคโนโลยีจาก Cable Modem
ซึ่งทดลองเปิดให้บริการแก่ลูกค้ากลุ่มแรกเมื่อเดือนกรกฎาคม 2542 เทคโนโลยี Cable Modem
เป็นอุปกรณ์ภายนอกที่พ่วงต่อกับคอมพิวเตอร์ เพื่อใช้ในการส่งและรับข้อมูลผ่านทางโครงข่าย HFC
ได้ในเวลารวดเร็ว โดยที่ Cable Modem นี้
สามารถเชื่อมต่อเข้าสู่ระบบอินเตอร์เน็ตด้วยความเร็วที่สูงถึงมากกว่า 100 เท่าของ Modem
ทั่วไปที่ใช้กันอยู่ในปัจจุบัน และการที่ Cable Modem นี้ได้เชื่อมต่อเข้ากับอินเตอร์เน็ตอย่างถาวร
ผู้ใช้จึงไม่ต้องเสียเวลาในการต่อผ่านทางโทรศัพท์และไม่ต้องใช้สายโทรศัพท์เพิ่มอีก

(4) บริการส่งผ่านข้อมูล

บริษัทนำเสนอการให้บริการส่งผ่านข้อมูลให้กับลูกค้าผ่านทางเลือกต่างๆ
ทั้งทางด้านความเร็วและความคล่องตัวในการใช้งาน
เพื่อที่จะให้ลูกค้าของบริษัทมีสิทธิเลือกเทคโนโลยีที่ตรงตามความต้องการของลูกค้าได้มากที่สุด
ภายหลังการติดตั้งโครงข่าย ATM/IP และ Remote Access Server (“RAS”) เมื่อกลางปี
2543 ทำให้บริษัทมีความสามารถในการให้บริการส่งผ่านข้อมูลได้เพิ่มขึ้นอย่างมาก
ทั้งในด้านการให้บริการที่มีความเร็วสูงกว่าเดิมและให้บริการได้ในระดับความเร็วตามความต้องการของลูกค้า
เทคโนโลยีในการส่งผ่านข้อมูลที่บริษัทให้บริการในปัจจุบัน ได้แก่

-   โครงข่ายข้อมูลดิจิตัล (Digital Data Network : DDN)
    เป็นบริการเส้นทางสื่อสารที่เชื่อมโยงการรับส่งข้อมูลภาพและเสียงระหว่างสถานที่ 2 แห่ง
    ภายใต้โครงข่ายของบริษัท
    ผู้ใช้บริการสามารถใช้บริการนี้เป็นเส้นทางพิเศษเฉพาะในการออนไลน์ข้อมูลหรือรับส่งสัญญาณ
    ซึ่งเหมาะกับธุรกิจหรือองค์กรที่มีสาขามากมาย อาทิ เช่น ธนาคาร สถาบันการเงิน ฯลฯ
    ที่จะต้องอาศัยการรับส่งข้อมูลอย่างต่อเนื่องและถูกต้องแม่นยำ

-   ADSL (Asymmetric Digital Subscriber Line)
    เป็นบริการส่งผ่านข้อมูลความเร็วสูงบนโครงข่ายโทรศัพท์พื้นฐานของบริษัท
    ซึ่งสามารถให้บริการด้วยความเร็วที่แน่นอน
    เพื่อให้เหมาะสมตามวิธีการใช้งานของลูกค้าแต่ละราย
    และยังสามารถใช้งานโทรศัพท์ในการติดต่อสื่อสารได้ในขณะเดียวกัน บริษัทให้บริการ ADSL
    ภายใต้ชื่อ “TA Express”

-   บริการ IP Access Service (“IPAS”) เป็นบริการภายใต้ชื่อ “TA Megaport” IPAS
    เป็นอีกทางเลือกหนึ่งของบริการ Trunking Access โดยให้บริการและบริหาร RAS
    แก่ลูกค้าที่ต้องการใช้บริการในส่วนที่เป็น Access Port จากภายนอก
    กลุ่มลูกค้าเป้าหมายของ TA Megaport ได้แก่ บริษัทผู้ให้บริการอินเตอร์เน็ต (ISPs)
    บริษัทผู้ให้บริการด้านข้อมูลบนเว็บไซต์ และกลุ่มลูกค้าธุรกิจ ซึ่งต้องการ Virtual Private
    Network service (“VPN”) หรือการเชื่อมต่อระหว่างสาขา
    โดยลูกค้าจะได้รับประโยชน์จากบริการนี้คือ ไม่ต้องลงทุนในค่าอุปกรณ์และค่าบริหาร
    สำหรับส่วน Access Port

(5) บริการอินเตอร์เน็ตและอีคอมเมิร์ซ

ในเดือนพฤศจิกายน 2539 บริษัท เอเซีย อินโฟเน็ท จำกัด (“AI”) ซึ่งเป็นบริษัทย่อยของบริษัท
ได้รับอนุญาตจากกสท. ให้ดำเนินธุรกิจการให้บริการอินเตอร์เน็ต โดยมีกำหนดเวลา 10 ปี AI
ดำเนินธุรกิจเป็น Internet Service Provider (“ISP”) ให้บริการอินเตอร์เน็ตในนาม
"เอเซียเน็ท" AI ให้บริการอินเตอร์เน็ตแก่สมาชิกในหลายรูปแบบ ดังนี้คือ
สำหรับผู้ใช้บริการแบบองค์กร AI ให้บริการอินเตอร์เน็ตผ่านวงจรเช่า Leased Line และ ISDN
และให้บริการ Web Hosting และสำหรับผู้ใช้บริการรายย่อยทั่วไป AI
ได้ให้บริการอินเตอร์เน็ตในรูปแบบต่างๆ กัน ขึ้นอยู่กับความต้องการของลูกค้า เช่น
บริการแบบรายเดือน บริการแบบรายชั่วโมง ชุดโปรแกรมสำเร็จรูปที่ผู้ซื้อสามารถใช้งานได้ทันที
และ บริการโรมมิ่งระหว่างประเทศ (International Roaming)
ที่ช่วยให้สมาชิกใช้งานอินเตอร์เน็ตได้ทั่วโลก

นอกจาก AI แล้ว บริษัทยังมีเว็บไซต์ชื่อ ClickTA.com ที่เป็นเว็บไซต์ของบริษัท
และให้บริการสำหรับผู้ใช้เลขหมายของบริษัทเท่านั้น ClickTA.com
เป็นบริการอินเตอร์เน็ตในราคาประหยัดสำหรับลูกค้าบริษัท ที่สามารถรับส่งข้อมูลได้รวดเร็ว
และเป็นเสมือนประตูหรือทางเข้าหลักเพื่อนำลูกค้าบริษัทเข้าไปสู่ระบบอินเตอร์เน็ต (Portal)
ซึ่งเนื้อหาในเว็บไซต์ประกอบด้วยข้อมูลข่าวสารต่างๆ และ ผู้ใช้บริการยังสามารถใช้บริการ Free
Email ผ่านทาง ClickTA ด้วย ClickTA.com
เป็นการให้บริการผ่านทางเครือข่ายอินเตอร์เน็ตของ AI ซึ่งบริษัทได้มอบหมายให้ AI
เป็นผู้เรียกเก็บค่าบริการอินเตอร์เน็ตของ ClickTA และรายได้ของ ClickTA
จะถูกแบ่งเป็นสัดส่วนระหว่างบริษัทกับ AI ซึ่งสัดส่วนการแบ่งรายได้นี้ขึ้นอยู่กับจำนวนผู้ใช้บริการของ
ClickTA

นอกจากนี้ บริษัทได้ให้บริการอีคอมเมิร์ซสำหรับลูกค้าที่เป็นบริษัทหรือสถาบัน ซึ่งประกอบด้วย
การให้บริการ End-to-end Web Development Solutions เช่น การให้บริการ Web
Design, Web Development Implementation และ Hosting เป็นต้น
โดยสามารถให้บริการได้แม้สำหรับเว็บไซต์ที่ต้องการความสลับซับซ้อน
ใช้ลวดลายรูปภาพหรือรูปภาพเคลื่อนไหว เสียง และมัลติมีเดียต่างๆ

การตลาด

บริษัทมีเป้าหมายที่จะให้บริการโทรคมนาคมต่างๆ ในรูปแบบที่เป็นกลุ่มหรือรวมตัวเข้าด้วยกัน
(Products Bundling) เพื่อให้เป็นบริการที่ครบวงจรสำหรับลูกค้า โดยบริษัทเชื่อว่า
กระแสความต้องการของบริการที่มีทั้งโทรศัพท์พื้นฐาน โทรศัพท์ไร้สาย ข้อมูล อินเตอร์เน็ต และ
มัลติมีเดีย ที่รวมอยู่ในบริการเดียวจะสูงขึ้น เมื่อบริการที่ทันสมัยต่างๆ ได้ถูกพัฒนาขึ้นมา
บริษัทจึงมีนโยบายทางการตลาด กลุ่มลูกค้าเป้าหมาย และ ช่องทางการจำหน่าย
ที่ร่วมกันสำหรับทุกกลุ่มธุรกิจของบริษัท โดยมีรายละเอียดดังนี้

นโยบายเเละลักษณะทางการตลาด

จุดมุ่งหมายหลักของบริษัท
คือการให้ลูกค้าได้รับประโยชน์สูงสุดจากโครงข่ายโทรศัพท์ที่ทันสมัยเพื่ออำนวยความสะดวกและพัฒนาคุณภาพชีวิต
โดยคำนึงถึงความต้องการของตลาดและคุณภาพของบริการเป็นสำคัญ
การวางนโยบายจึงเน้นการประชาสัมพันธ์เพื่อสร้างเสริมการรับรู้และความเข้าใจในบริการพื้นฐานและบริการเสริมของบริษัท
รวมทั้งใช้การส่งเสริมการขายอย่างต่อเนื่องและตรงกับความต้องการของกลุ่มลูกค้า
โดยมีเป้าหมายเพื่อสนับสนุนและกระตุ้นให้มีความต้องการใช้บริการมากขึ้น

ลักษณะลูกค้าเเละกลุ่มลูกค้าเป้าหมาย

ปัจจุบันทางบริษัท ได้ทำการเเบ่งเเยกส่วนการตลาด (Segmentation) อย่างชัดเจน
โดยเเบ่งออกเป็น กลุ่มลูกค้าธุรกิจ (Business Segmentation) เเละกลุ่มลูกค้าบุคคล
(Consumer Segmentation)
เพื่อให้สามารถตอบสนองความต้องการของเเต่ละส่วนการตลาดได้อย่างชัดเจน
เเละตรงกับความต้องการของลูกค้ามากที่สุด

ในส่วนของลูกค้ากลุ่มธุรกิจนั้น บริษัทมุ่งเน้นที่จะตอบสนองความต้องการของธุรกิจแต่ละประเภท
ซึ่งอาจมีความต้องการแตกต่างกัน ทั้งในด้านปริมาณและรูปแบบของการบริการโดยแบ่งออกเป็น 1)
กลุ่มลูกค้าธุรกิจขนาดย่อม 2) กลุ่มธุรกิจธนาคารพาณิชย์ สถาบันการเงิน และธุรกิจการประกันภัย
3) กลุ่มลูกค้าหน่วยงานรัฐบาลและหน่วยงานรัฐวิสาหกิจ และ 4) กลุ่มลูกค้าธุรกิจขนาดใหญ่
โดยมีจุดมุ่งหมายหลักคือการอำนวยความสะดวกในการทำธุรกิจ
เพื่อให้เป็นไปอย่างคล่องตัวรวดเร็วและมีประสิทธิภาพสูงสุด

สำหรับกลุ่มลูกค้าบุคคลนั้น ได้ทำการแบ่งลูกค้าออกตามลักษณะทางการตลาดเป็น 1) กลุ่มลูกค้าวัยรุ่น
2) กลุ่มลูกค้าแม่บ้านและครอบครัว 3) กลุ่มลูกค้านักธุรกิจและพนักงานบริษัททั่วไป และ 4)
กลุ่มลูกค้าในที่อยู่อาศัยใหม่ โดยคำนึงถึงความต้องการสินค้าและบริการที่แตกต่างกัน
เน้นการกระจายบริการไปสู่พื้นที่ต่างๆ อย่างทั่วถึง ให้บริการที่มีคุณภาพและทันสมัยอย่างครบวงจร
เพื่ออำนวยความสะดวกและพัฒนาคุณภาพชีวิตให้ดีขึ้น

การจำหน่ายเเละช่องทางการจำหน่าย

บริษัทเเบ่งช่องทางการจำหน่าย (Channel) ออกเป็น 2 ส่วนใหญ่ๆ ดังนี้

1.  Business Channel เเบ่งออกเป็น

-   กลุ่มลูกค้าธุรกิจขนาดย่อม (Small and Medium Enterprises)
    ในส่วนนี้จะมีการเเบ่งโครงสร้างออกเป็นพื้นที่ย่อยๆ (Territory and Area Approach)
    โดยเเต่ละพื้นที่จะมีผู้จัดการฝ่ายขาย เเละพนักงานขายที่ดูเเลเเต่ละพื้นที่
    เพื่อตอบสนองต่อความต้องการของเเต่ละพื้นที่ที่มีความต้องการที่แตกต่างกัน
    กลยุทธ์ที่ใช้จึงต้องเปลี่ยนเเปลงไปตามความเหมาะสม
    โดยมุ่งเน้นที่พนักงานขายที่มีความสามารถในการนำเสนอ การเจรจาต่อรอง
    เเละการปิดการขาย รวมถึงกิจกรรมการตลาดอื่นๆ ที่จะช่วยให้การขายเป็นไปอย่างคล่องตัว
    เช่น เอกสารประกอบการขาย และ การตลาดตรง (Direct Marketing)

-   กลุ่มลูกค้าธนาคารพาณิชย์ สถาบันการเงิน เเละธุรกิจการประกันภัย (Banking, Finance,
    and Insurance) ในส่วนนี้ บริษัทจะจัดให้มีพนักงานดูเเลลูกค้ารายใหญ่เเต่ละรายโดยตรง
    ซึ่งพนักงานดูเเลลูกค้า
    จะศึกษาความต้องการของลูกค้าว่ามีความต้องการในระบบสื่อสารทั้งหมดอย่างไร
    ซึ่งทางบริษัทจะนำเสนอในลักษณะครบวงจร (Total Solution)
    ไม่ว่าจะเป็นการส่งสัญญาณทางด้านเสียง ภาพ ข้อมูล เเละข่าวสาร
    อีกทั้งทางพนักงานที่ดูเเลจะทำหน้าที่ประสานงานกับลูกค้าในลักษณะการติดต่อเพียงจุดเดียว
    (Single Point of Contact) ซึ่งจะทำให้ลูกค้าได้รับความสะดวก
    เเละสามารถติดตามความคืบหน้าได้อย่างถูกต้องเเละง่ายดาย

-   กลุ่มลูกค้าหน่วยงานรัฐบาลเเละหน่วยงานรัฐวิสาหกิจ (Government and State
    Enterprise) สำหรับลูกค้ากลุ่มนี้
    ทางบริษัทได้ตั้งหน่วยงานขึ้นมารับผิดชอบลูกค้าที่เป็นหน่วยงานรัฐบาลเเละหน่วยงานรัฐวิสาหกิจโดยตรง
    ซึ่งการตั้งหน่วยงานดังกล่าวทำให้การติดต่อประสานงานเเละการนำเสนอบริการเป็นไปอย่างถูกต้องตามกฎระเบียบที่กำหนดไว้

-   กลุ่มลูกค้าธุรกิจขนาดใหญ่ (Wholesales Service and Solution)
    เป็นกลุ่มลูกค้าธุรกิจขนาดใหญ่ที่มีความต้องการใช้โทรศัพท์เป็นจำนวนมาก เช่น
    ธุรกิจโทรคมนาคม ธุรกิจให้บริการอินเตอร์เน็ต เเละ ธุรกิจพาณิชย์อิเล็กทรอนิกส์ต่างๆ
    ซึ่งต้องการบริการโทรศัพท์ที่ทันสมัยเเละมีความก้าวหน้าทางเทคโนโลยี
    การให้บริการจึงจำเป็นต้องมีพนักงานที่มีความเชี่ยวชาญรับผิดชอบโดยตรง
    พร้อมให้คำปรึกษาเเนะนำ
    เพื่อสามารถตอบสนองความต้องการของลูกค้าได้อย่างถูกต้องเเละครบวงจร

2.  Consumer Channel เเบ่งออกเป็น

-   ศูนย์บริการเเละการขายผ่านโทรศัพท์ (Retail and Telesale Channel Management)
    เป็นช่องทางการจำหน่ายผ่านศูนย์บริการของบริษัทที่กระจายไปตามสถานที่สำคัญๆ
    ครอบคลุมพื้นที่ทั้งกรุงเทพมหานครเเละปริมณฑลจำนวน 21 เเห่ง
    เพื่อให้ลูกค้าที่มีความต้องการใช้โทรศัพท์มีความสะดวกสบายในการเดินทางไปขอโทรศัพท์กับศูนย์บริการใกล้บ้าน
    นอกจากนี้ ยังมีการจำหน่ายผ่านโทรศัพท์ (Telesale)
    โดยมีพนักงานทำหน้าที่โทรศัพท์ไปยังกลุ่มลูกค้าที่คาดว่าจะมีความต้องการใช้โทรศัพท์
    (Prospect) เพื่อที่จะนำเสนอ เเละจูงใจให้กลุ่มลูกค้าตัดสินใจขอติดตั้งโทรศัพท์กับบริษัท

-   พนักงานขายตรง (Direct Sales) การเเบ่งโครงสร้างออกเป็นพื้นที่ย่อย (Territory
    and Area Approach)
    โดยเเต่ละพื้นที่จะมีผู้จัดการฝ่ายขายเเละพนักงานขายที่ดูเเลเเต่ละพื้นที่
    เพื่อตอบสนองต่อความต้องการของเเต่ละพื้นที่ที่มีความต้องการที่แตกต่างกัน
    กลยุทธ์ที่ใช้จึงต้องเปลี่ยนเเปลงไปตามความเหมาะสม
    กลยุทธ์ที่ใช้จะมุ่งเน้นไปที่การกระจายจดหมาย (Mail drop) การติดเเผ่นป้าย Poster
    ในพื้นที่ที่พร้อมให้บริการ เเละลูกค้าสามารถขอติดตั้งโทรศัพท์ได้ทันที นอกจากนี้
    ในบางพื้นที่ยังมีการนำรถบริการเคลื่อนที่เพื่ออำนวยความสะดวกเเก่ลูกค้าเฉพาะบริเวณ เช่น
    บริเวณหมู่บ้านต่างๆ เป็นต้น

 

การจัดหาผลิตภัณฑ์หรือบริการ

ความสามารถในการให้บริการของโครงข่าย

บริษัทเชื่อว่าความสามารถในการให้บริการของโครงข่ายของบริษัทเป็นจุดเด่นที่สำคัญในการให้บริการของบริษัท
กล่าวคือ
บริษัทมีโครงข่ายเคเบิลใยแก้วนำแสงที่ครอบคลุมพื้นที่ให้บริการและเข้าถึงผู้ใช้บริการได้อย่างทั่วถึงที่สุด
เมื่อเปรียบเทียบกับโครงข่ายโทรศัพท์ทุกโครงข่ายในประเทศไทยที่มีอยู่ในปัจจุบัน ซึ่งเสียง ภาพ
หรือ ข้อมูล
ที่ส่งผ่านใยแก้วนำแสงจะมีความเร็วในการส่งผ่านดีกว่าการส่งผ่านสายทองแดงหรือคลื่นวิทยุ
นอกจากนี้
การออกแบบโครงข่ายของบริษัทยังสามารถขจัดปัญหาที่ผู้ใช้บริการไม่สามารถใช้โทรศัพท์ได้อันเนื่องจากการที่สายโทรศัพท์หรือเส้นทางในการติดต่อถูกตัดขาดเพราะอุบัติเหตุ
หรือด้วยเหตุอื่นใด
บริษัทได้ออกแบบโครงข่ายการให้บริการให้มีลักษณะเหมือนใยแมงมุมที่สามารถครอบคลุมได้อย่างทั่วถึงกันภายในเขตการให้บริการ
ทำให้บริษัทสามารถเลือกใช้เส้นทางอื่นทดแทนเส้นทางที่ต้องผ่านจุดที่เกิดเหตุเสียนั้นได้

แหล่งที่มาของผลิตภัณฑ์และบริการ

บริษัทใช้ผู้จัดจำหน่าย (Suppliers)
และผู้รับเหมาจำนวนมากในการจัดหาและติดตั้งโครงข่ายของบริษัท ซึ่งรวมถึง
การก่อสร้างข่ายสายตอนนอกเพื่อขยายพื้นที่ให้บริการ การติดตั้งสายกระจายให้กับผู้เช่า อุปกรณ์
switching และการสนับสนุนด้านเทคนิค การซ่อมและส่งคืน อุปกรณ์ Transmission อุปกรณ์
ATM และ Remote Access Server ซึ่งบริษัทไม่ได้มีการพึ่งพิง
ผู้จัดจำหน่ายหรือผู้รับเหมารายใดเป็นการเฉพาะ
และบริษัทไม่มีปัญหาในการจัดหาผู้จัดจำหน่ายและผู้รับเหมา เนื่องจากมีจำนวนมากราย

การสนับสนุนทางด้านเทคนิคและการบริหาร

บริษัทได้รับความช่วยเหลือทางด้านเทคนิคและการจัดการจาก บริษัท Verizon
Communications, Inc ตั้งแต่ปี 2535 โดยแต่เดิมชื่อบริษัท ไนเน็กซ์ เน็ตเวิร์ค ซิสเท็มส์
(ประเทศไทย) จำกัด ในฐานะที่เป็นผู้ถือหุ้นและพันธมิตรร่วมทุนของบริษัท Verizon
ได้ส่งผู้บริหารหลายท่านเข้ามาช่วยงานของบริษัทในด้านเทคนิค การตลาด การเงิน
และการดำเนินงาน เพื่อที่จะช่วยยกระดับการทำงานของบริษัท ในการนี้บริษัท Verizon
ได้ให้การสนับสนุนอย่างเต็มที่แก่ผู้บริหารเหล่านั้น

ภาวะอุตสาหกรรมและการแข่งขัน

1. ธุรกิจบริการโทรศัพท์พื้นฐาน

ปัจจุบันมีผู้ประกอบการโทรศัพท์พื้นฐานจำนวน 3 ราย ประกอบด้วยบริษัทเอกชน
ที่ได้รับสัมปทานจากรัฐบาล จำนวน 2 ราย อันได้แก่ บริษัท
ซึ่งให้บริการในเขตกรุงเทพและปริมณฑล และบริษัท ไทย เทเลโฟน แอนด์ เทเลคอมมิวนิเคชั่น
จำกัด (มหาชน) (“TT&T”) ซึ่งให้บริการในต่างจังหวัด นอกจากนั้นยังมี ทศท.
ซึ่งเป็นหน่วยงานรัฐบาลเป็นผู้ให้บริการครอบคลุมทั่วทั้งประเทศ ณ 30 กันยายน 2544
มีผู้ใช้โทรศัพท์พื้นฐานในเขตกรุงเทพและปริมณฑล โดยรวม 3,190,667 เลขหมาย
โดยมีอัตราการขยายตัวจากจำนวน ณ 30 กันยายน 2543 ในสัดส่วนประมาณร้อยละ 8.8

ตาราง : เลขหมายโทรศัพท์พื้นฐานที่มีผู้ใช้งาน

  ---------- ----------------- ----------- ----------- ----------------- ----------- -----------
             ณ 30 กันยายน 2544                          ณ 30 กันยายน 2543              

  ผู้ให้บริการ   กรุงเทพและปริมณฑล   ต่างจังหวัด    รวม         กรุงเทพและปริมณฑล   ต่างจังหวัด    รวม

  ทศท.*      1,474,421         1,653,689   3,128,110   1,439,382         1,437,212   2,876,594

  บริษัท**     1,716,246                     1,716,246   1,493,646                     1,493,646

  TT&T*                        1,184,126   1,184,126                     1,183,393   1,183,393

  รวม        3,190,667         2,837,815   6,028,482   2,933,028         2,620,605   5,553,633
  ---------- ----------------- ----------- ----------- ----------------- ----------- -----------

ที่มา: * www.tot.or.th

* * ข้อมูลจากบริษัท

อัตราการใช้โทรศัพท์พื้นฐานต่อประชากร 100 คน
ในเขตกรุงเทพและปริมณฑลยังอยู่ในระดับต่ำกว่าเมืองอื่นในแถบเอเซียที่นับว่าเป็นเมืองที่พัฒนาแล้ว
ดังนั้นจึงยังมีโอกาสในการขยายตัว
อย่างไรก็ตามการขยายตัวในอนาคตจะขึ้นกับอัตราการเจริญเติบโตของเศรษฐกิจโดยรวม
รวมทั้งการเติบโตของตลาดอินเตอร์เน็ตและข้อมูล
อันจะทำให้ลูกค้ามีความต้องการเลขหมายโทรศัพท์เพื่อการใช้บริการดังกล่าวเพิ่มขึ้น

  ตาราง : อัตราของโทรศัพท์พื้นฐานต่อประชากรของเมืองในแถบเอเชีย

+-----------------------+----------------------------------------------+
| ประเทศ                | จำนวนเลขหมายที่มีผู้เช่าต่อประชากร 100 คน           |
+-----------------------+----------------------------------------------+
| ฮ่องกง                 | 52.1                                         |
+-----------------------+----------------------------------------------+
| มาเลเซีย               | 20.2                                         |
+-----------------------+----------------------------------------------+
| ไต้หวัน                 | 54.1                                         |
+-----------------------+----------------------------------------------+
| เกาหลี                 | 48.6                                         |
+-----------------------+----------------------------------------------+
| กรุงเทพ และ ปริมณฑล[1]  | 35.9                                         |
+-----------------------+----------------------------------------------+

  ที่มา: CIA Fact Book 2000 และ บริษัท

ภายใต้กรอบของการเป็นคู่สัญญาสัมปทาน การแข่งขันระหว่างบริษัทกับ ทศท.
เป็นไปอย่างไม่รุนแรงมากนัก อย่างไรก็ตามนับตั้งแต่ต้นปี 2544 ทศท. ได้เริ่มทำการตลาดมากขึ้น
จึงทำให้มีการแข่งขันเพิ่มขึ้นเมื่อเปรียบเทียบกับที่ผ่านมา
แต่จากการที่บริษัทมีการดำเนินการด้านการตลาดในเชิงรุกมากกว่า ทศท. ประกอบกับ ทศท.
มีจำนวนเลขหมายคงเหลือจำกัด
ทำให้บริษัทสามารถครองส่วนแบ่งการตลาดสำหรับลูกค้าใหม่เกือบทั้งหมดและทำให้ส่วนแบ่งการตลาดโดยรวมของบริษัทมากกว่า
ทศท. โดย ณ วันที่ 30 กันยายน 2544 บริษัทมีส่วนแบ่งการตลาดประมาณร้อยละ 54
ในเขตกรุงเทพและปริมณฑล ในขณะที่ ทศท. มีส่วนแบ่งการตลาดประมาณร้อยละ 46
โดยกลยุทธ์การตลาดที่บริษัทได้นำมาใช้
คือการส่งเสริมการขายอย่างต่อเนื่องทั้งในลักษณะการลดค่าติดตั้ง
การขายร่วมกับบริการอื่นๆของบริษัท การบริหารตามประเภทของลูกค้า
การให้ความสำคัญกับลูกค้ากลุ่มธุรกิจ
รวมทั้งการให้ความสำคัญกับคุณภาพของการบริการและความพึงพอใจของลูกค้าเป็นหลัก
นอกจากนั้นบริษัทเชื่อว่าจุดแข็งของบริษัทในธุรกิจบริการโทรศัพท์พื้นฐานอยู่ที่บริษัทมีเทคโนโลยีของโครงข่ายโทรศัพท์พื้นฐานที่ทันสมัยและมีความคล่องตัวสูง
ทำให้บริษัทสามารถดำเนินการให้บริการได้อย่างมีประสิทธิภาพ
และมีต้นทุนในการบำรุงรักษาที่ค่อนข้างต่ำ

อย่างไรก็ตาม จากการที่จำนวนผู้ใช้โทรศัพท์เคลื่อนที่มีจำนวนเพิ่มมากขึ้นกว่าเท่าตัวในปี 2544
นี้ประกอบกับผู้ประกอบการโทรศัพท์เคลื่อนที่ได้จัดรายการส่งเสริมการขายต่างๆ
ซึ่งทำให้ค่าบริการจริงลดลง ทำให้มีผลกระทบต่อธุรกิจโทรศัพท์พื้นฐานของบริษัท เนื่องจากมีการ
Migrate ของปริมาณการใช้โทรศัพท์บางส่วนจากโทรศัพท์พื้นฐานไปยังโทรศัพท์เคลื่อนที่
ผลกระทบดังกล่าวจะยังคงมีต่อเนื่องใน 1-2 ปีข้างหน้านี้
ซึ่งมีการคาดการณ์ว่าปริมาณผู้ใช้โทรศัพท์เคลื่อนที่จะยังคงเพิ่มขึ้นอย่างรวดเร็ว อย่างไรก็ตาม
ผลกระทบดังกล่าวบางส่วนจะถูกชดเชยด้วยปริมาณการใช้โทรศัพท์พื้นฐานในการโทรออกไปยังโทรศัพท์เคลื่อนที่เพิ่มขึ้น
อันเนื่องมาจากการที่มีเลขหมายที่เป็นเป้าหมายในการโทรออกเพิ่มขึ้น

2. ธุรกิจบริการโทรศัพท์พื้นฐานพกพา (PCT)

บริษัทได้เปิดให้บริการ PCT อย่างเป็นทางการเมื่อเดือนพฤศจิกายน 2542 โดย PCT
เป็นบริการที่มีเอกลักษณ์พิเศษภายใต้แนวคิดของบริการเลขหมายเดียวกับโทรศัพท์บ้านรายแรกและรายเดียวของโลก
และถือเป็นบริการเสริมของบริการโทรศัพท์พื้นฐาน
ที่ทำให้ลูกค้าสามารถนำเบอร์โทรศัพท์พื้นฐานไปใช้นอกบ้านได้ นอกจากนั้น PCT
มีจุดเด่นตามสโลแกนที่ว่า “จำง่าย อุ่นใจ ปลอดภัย ประหยัด” เนื่องจาก PCT
มีเลขหมายเดียวกับโทรศัพท์บ้าน จึงสามารถจดจำได้ง่าย
นอกจากนั้นมีความปลอดภัยในการใช้สูงกว่าโทรศัพท์เคลื่อนที่
เนื่องจากกำลังส่งของเครื่องโทรศัพท์โดยเฉลี่ยต่ำกว่า GSM 2 วัตต์ประมาณ 200 เท่า
อย่างไรก็ตาม PCT มีพื้นที่ให้บริการจำกัดเฉพาะเขตกรุงเทพและปริมณฑลบางส่วน
สำหรับค่าบริการของ PCT โดยเฉลี่ยจะถูกกว่าการใช้โทรศัพท์เคลื่อนที่โดยทั่วไปประมาณร้อยละ 50
(เปรียบเทียบจากราคามาตรฐาน)
นอกจากนั้นค่าบริการสำหรับการโทรออกจากโทรศัพท์พื้นฐานไปยัง PCT มีอัตราเพียงครั้งละ 3 บาท
ในขณะที่จะคิดอัตราต่อนาทีสำหรับการโทรออกไปยังโทรศัพท์เคลื่อนที่ จุดเด่นอีกประการหนึ่งของ
PCT คือ PCT มีความสามารถในการรับส่งข้อมูลความเร็วสูงได้ดีกว่าโทรศัพท์เคลื่อนที่
ด้วยเทคโนโลยีที่ใช้อยู่ในปัจจุบัน
นอกจากนั้นการเพิ่มประสิทธิภาพในการรับส่งข้อมูลให้มีความเร็วสูงขึ้นของ PCT
ใช้เงินลงทุนที่น้อยกว่าโทรศัพท์เคลื่อนที่ เนื่องจากต้องการการลงทุนเพิ่มเฉพาะในส่วนที่เป็น
Software เท่านั้น

ในปี 2544 บริษัทได้จัดรายการส่งเสริมการขายโดยได้ปรับลดค่าบริการสำหรับการโทรออกจาก
PCT ไปยังโทรศัพท์พื้นฐานในเขตพื้นที่เดียวกันหรือไปยังโทรศัพท์ PCT เป็นอัตราคงที่ 3
บาทต่อครั้งเช่นเดียวกับค่าบริการของโทรศัพท์พื้นฐาน รวมทั้งได้ปรับลดค่าบริการรายเดือนเป็น 200
บาทต่อเลขหมาย แทนการคิดค่าบริการรายเดือนต่อเครื่อง และยกเว้นค่าติดตั้ง
ทั้งนี้เป็นการวางตำแหน่งทางการตลาดของ PCT ให้เป็นเสมือนโทรศัพท์บ้าน และในช่วงปลายปี
บริษัทได้ดำเนินการตามกลยุทธ์การลดอุปสรรคต่อการเข้ามาใช้บริการของลูกค้า
โดยการให้ลูกค้ารับเครื่อง PCT ไปใช้เป็นเวลา 3 ปี โดยมีเงื่อนไข
นอกจากนั้นบริษัทยังคงเน้นการให้ความรู้ ความเข้าใจ เกี่ยวกับสินค้า
เพื่อบริหารความคาดหวังของลูกค้า รวมถึงการรักษาคุณภาพการให้บริการแก่ลูกค้า

กลุ่มลูกค้าเป้าหมายของ PCT แตกต่างจากโทรศัพท์เคลื่อนที่ทั่วไป โดยจะเป็นกลุ่มแม่บ้าน
ข้าราชการ พนักงานบริษัทในระดับขั้นต้น และ เด็กนักเรียน เป็นต้น บริษัทเชื่อว่า PCT
เป็นบริการเสริมที่ใช้ควบคู่ไปกับโทรศัพท์บ้าน มากกว่าที่จะเป็นโทรศัพท์เคลื่อนที่
และกลุ่มเป้าหมายใช้ชีวิตส่วนใหญ่ในกรุงเทพเป็นหลัก

แม้ว่าบริษัทได้วางตำแหน่งทางการตลาดของ PCT ให้มีความแตกต่างจากโทรศัพท์เคลื่อนที่
แต่ยังมีผู้บริโภคบางกลุ่มที่ยังคงมองว่า PCT เป็นสินค้าทดแทนกับโทรศัพท์เคลื่อนที่ ดังนั้น
การแข่งขันที่รุนแรงขึ้นของธุรกิจโทรศัพท์เคลื่อนที่จึงส่งผลกระทบต่อผลประกอบการของ PCT
บางส่วน

ในปี 2544 จำนวนผู้ใช้บริการโทรศัพท์เคลื่อนที่ได้เพิ่มขึ้นเกือบเท่าตัว ใน 9 เดือนแรกเป็นประมาณ
6.4 ล้านราย ท่ามกลางภาวะการแข่งขันที่รุนแรงขึ้น
การเติบโตของตลาดโทรศัพท์เคลื่อนที่ได้เพิ่มขึ้นมากนับตั้งแต่ช่วงครึ่งหลังของปี 2543
เนื่องจากผู้ประกอบการโทรศัพท์เคลื่อนที่ได้ลดราคาตัวเครื่องและอุปกรณ์ลง
นอกจากนั้นยังมีรายการส่งเสริมการขายอื่นๆ รวมทั้งการคิดค่าบริการเหมาจ่าย
ซึ่งทำให้อัตราค่าบริการลดลงจากอัตรามาตรฐาน
ทั้งนี้เพื่อขยายและสร้างฐานลูกค้าก่อนที่คู่แข่งรายใหม่จะเปิดให้บริการ อาทิเช่น บริษัท ทีเอ
ออเร้นจ์ จำกัด ACT Mobile และ Tawan

ถึงแม้ว่า PCT จะมีการแข่งขันที่เพิ่มขึ้นจากบริการโทรศัพท์เคลื่อนที่
และมีเขตพื้นที่ให้บริการจำกัดเฉพาะเขตกรุงเทพและปริมณฑล
บริษัทยังคงสามารถเพิ่มจำนวนผู้ใช้บริการ PCT ในสัดส่วนถึงประมาณร้อยละ 60 จากปี 2543 เป็น
627,000 ราย ณ 30 ธันวาคม 2544
ซึ่งสะท้อนถึงความสำเร็จจากการวางตำแหน่งทางการตลาดที่เหมาะสมของ PCT
และการดำเนินการตลาดที่มีประสิทธิภาพ นอกจากนั้น ส่วนหนึ่งเป็นผลมาจากบริการโทรศัพท์ไร้สาย
(บริการโทรศัพท์เคลื่อนที่และบริการโทรศัพท์พื้นฐานพกพา PCT) โดยรวม
ยังมีโอกาสในการขยายตัวสูง
เนื่องจากประเทศไทยยังคงมีอัตราการใช้บริการโทรศัพท์ไร้สายในสัดส่วนที่ต่ำเมื่อเปรียบเทียบกับประเทศพัฒนาอื่นๆ
โดยอัตราการใช้โทรศัพท์ไร้สายของประเทศไทยอยู่ที่ระดับประมาณร้อยละ 12 ต่อประชากร 100
คน ในปัจจุบัน เปรียบเทียบกับ ฮ่องกง (ร้อยละ 53) สิงคโปร์ (ร้อยละ 36) เกาหลี (ร้อยละ
50) ไต้หวัน (ร้อยละ 45) และมาเลเซีย (ร้อยละ 13) (แหล่งที่มา: International Data
Corporation, 2000 และ CIA Fact Book)

3. ธุรกิจโครงข่ายข้อมูล และ บริการ Broadband

บริการ Digital Data Network (DDN)

ปัจจุบันตลาดของธุรกิจโครงข่ายข้อมูลมีการขยายตัวอย่างมากในสัดส่วนประมาณร้อยละ 20-30
เนื่องจากความนิยมการรับส่งข้อมูลด้วยวิธี On-line ได้เพิ่มขึ้น
นอกจากนั้นเป็นผลจากการเข้ามาประกอบธุรกิจของบริษัทต่างประเทศ
รวมทั้งการขยายสาขาของธนาคาร ห้างสรรพสินค้า และซุปเปอร์สโตร์ และโรงงานอุตสาหกรรม
รวมถึงนโยบายของภาครัฐบาลในการส่งเสริมการนำเอาระบบ IT
และโครงข่ายข้อมูลความเร็วสูงมาใช้ เพื่อการพัฒนาประเทศผ่านโครงการต่างๆ เช่น GI-Net,
School-Net, Information Superhighway, หรือ Software-park เป็นต้น
ตลอดจนภาคธุรกิจซึ่งมีการปรับตัวในการเพิ่มประสิทธิภาพเพื่อความได้เปรียบในการแข่งขัน
ได้นิยมใช้บริการโครงข่ายข้อมูลเพื่อการส่งข้อมูลที่มีปริมาณมาก ได้อย่างมีประสิทธิภาพ นอกจากนั้น
ความนิยมใช้อินเตอร์เน็ตเพิ่มขึ้น เป็นปัจจัยที่สำคัญอีกประการหนึ่งที่มีผลต่อการขยายตัวของธุรกิจนี้

บริการโครงข่ายข้อมูลที่มีการใช้มากในปัจจุบัน คือ Digital Data Network (DDN)
โดยผู้ให้บริการ DDN รายใหญ่ มีจำนวน 5 ราย ประกอบด้วย ทศท., บริษัท, United
Information Highway (“UIH”), Advanced Datanetwork Communications (“ADC”)
และ กสท.

ภาวะการแข่งขันของบริการ DDN มีค่อนข้างสูง เนื่องจากมีผู้ให้บริการหลายราย
ปัจจัยที่จะทำให้ผู้ประกอบการประสบความสำเร็จในการแข่งขัน
คือการมีบริการที่มีคุณภาพและน่าเชื่อถือ มีพื้นที่ให้บริการครอบคลุมมาก
และมีความสามารถในการให้บริการที่มีความเร็วสูงตามความต้องการของลูกค้า
ปัจจุบันบริษัทมีส่วนแบ่งการตลาดในเขตกรุงเทพและปริมณฑลในสัดส่วนประมาณร้อยละ 30
ทั้งในด้านจำนวนวงจรและ Bandwidth ซึ่งนับว่าใกล้เคียงกับ ทศท.
ซึ่งเป็นผู้ประกอบการรายใหญ่อีกรายหนึ่ง

บริษัทเชื่อว่าจุดแข็งของบริษัทอยู่ที่การมีโครงข่ายโทรศัพท์หลัก ที่มีเทคโนโลยีที่ทันสมัย
และจากการที่บริษัทได้มีการติดตั้งโครงข่าย ATM แล้วเสร็จในปลายปี 2543
ทำให้บริษัทสามารถให้บริการที่ความเร็วสูงขึ้น และสอดคล้องกับความต้องการของลูกค้าแต่ละราย
นอกจากนั้นบริษัทได้ให้ความสำคัญต่อคุณภาพของการให้บริการอย่างต่อเนื่อง โดยในปี 2544
บริษัทได้เปิดศูนย์บริหารโครงข่ายข้อมูลแห่งใหม่ที่ทันสมัย
เพื่อตอบสนองความต้องการบริการโครงข่ายข้อมูลที่เพิ่มขึ้น รวมทั้งได้จัดตั้ง Call Center
เฉพาะสำหรับบริการโครงข่ายข้อมูล
เพื่อให้บริการลูกค้าซึ่งต้องการคำปรึกษาในด้านเทคนิคค่อนข้างสูงกว่าบริการโทรศัพท์พื้นฐาน
นอกจากนั้นได้มีการรวมพนักงานติดตั้งกับฝ่ายปฏิบัติการพื้นที่ของบริการโทรศัพท์พื้นฐาน
ทำให้สามารถให้บริการติดตั้งและซ่อมแซมให้แก่ลูกค้าได้รวดเร็วยิ่งขึ้น

บริการ Broadband

บริษัทได้เริ่มให้บริการ Broadband อย่างเป็นทางการตั้งแต่เดือน กันยายน ปี 2544
ซึ่งประกอบด้วยบริการโครงข่ายสื่อสารข้อมูลความเร็วสูงอย่างครบถ้วน (Complete Broadband
Solution) กล่าวคือ บริการ Asianet Cable Modem (Cable Modem) บริการ TA
Express (ADSL) และบริการ TA Megaport ซึ่งเป็นบริการ IP Access Service (IPAS)

สำหรับตลาด ADSL และ Cable Modem ในเมืองไทย ยังอยู่ในระยะเริ่มต้น โดย
บริษัทเป็นผู้ประกอบการ Cable Modem เพียงรายเดียว
เนื่องจากเป็นเจ้าของโครงข่ายเคเบิลทีวีขนาดใหญ่โครงข่ายเดียวของประเทศ
ในขณะที่ผู้ประกอบการ ADSL มีจำนวนไม่กี่ราย ได้แก่ บริษัท บริษัท UBT และบริษัท Lenso
เป็นต้น การแข่งขันในการให้บริการ Broadband นับว่ายังไม่รุนแรงมากนัก
เนื่องจากตลาดมีการขยายตัวอย่างรวดเร็ว โดยมีการคาดการณ์ว่า ตลาด Broadband
โดยรวมจะขยายตัวในอัตราประมาณร้อยละ 40-50 ต่อปี ในระยะเวลา 2-3 ปีข้างหน้านี้
ในปัจจุบันการใช้งานบริการ Broadband
ส่วนใหญ่ยังคงเป็นการใช้งานสำหรับบริการอินเตอร์เน็ตความเร็วสูง ดังนั้นการขยายตัวของบริการ
Broadband จะขึ้นอยู่กับการขยายตัวของจำนวนผู้ใช้อินเตอร์เน็ต รวมถึงการพัฒนา Content
ต่างๆ ที่สามารถดึงดูดให้มีผู้ใช้งานมากขึ้น
อย่างไรก็ตามมีปัจจัยสำคัญบางประการที่เป็นอุปสรรคต่อการการเติบโตของธุรกิจนี้
คือค่าใช้จ่ายสำหรับผู้ใช้บริการ ยังจัดว่าอยู่ในระดับสูง เมื่อเปรียบเทียบกับบริการอินเตอร์เน็ต แบบ
Dial-up ธรรมดา โดยราคาของโมเด็ม อยู่ในช่วงประมาณ 5,000 – 6,000 บาท
ในขณะที่ค่าบริการรายเดือนอยู่ที่ระดับประมาณ 1,500 – 2,000 บาท

บริษัทมีข้อได้เปรียบในการให้บริการ Broadband โดยสามารถให้บริการได้ทั้ง Cable Modem
และ ADSL และมีพื้นที่ให้บริการที่ครอบคลุมมากกว่า โดยเฉพาะบริการเคเบิลโมเด็ม
ซึ่งให้บริการผ่านโครงข่ายเคเบิลทีวี ครอบคลุมกว่า 800,000 Homepass ทั่วกรุงเทพและปริมณฑล
และสำหรับการให้บริการ ADSL
ผ่านโครงข่ายโทรศัพท์พื้นฐานของบริษัทซึ่งประกอบด้วยเคเบิลใยแก้วจำนวนมาก
โดยมีส่วนที่เป็นทองแดงเป็นระยะทางสั้นๆ ซึ่งทำให้บริษัทสามารถให้บริการได้อย่างมีคุณภาพ
นอกจากนั้นการเริ่มเปิดให้บริการในปีนี้ ทำให้บริษัทสามารถครอบครองตลาดได้ก่อน
ซึ่งก่อให้เกิดข้อได้เปรียบจากการเป็นผู้ประกอบการรายแรกๆ (First Mover Advantage)

4. ธุรกิจบริการอินเตอร์เน็ต

ในปัจจุบัน จำนวนผู้ใช้อินเตอร์เน็ตของประเทศไทยมีประมาณ 3 ล้านคน
คิดเป็นอัตราการใช้ต่อประชากร 100 คน ที่ระดับร้อยละ 5
ซึ่งนับเป็นอัตราที่ต่ำหากเปรียบเทียบกับประเทศที่พัฒนาแล้ว เช่น เกาหลี (ร้อยละ 33.9) ญี่ปุ่น
(ร้อยละ 20.6) ฮ่องกง (ร้อยละ 32.7) ไต้หวัน (ร้อยละ 28.9) และ สิงคโปร์ (ร้อยละ
45.1) (แหล่งที่มา: International Telecommunication Union, 2000)
มีปัจจัยหลายประการที่เป็นอุปสรรคต่อการเติบโตของผู้ใช้อินเตอร์เน็ตในประเทศไทย กล่าวคือ
ค่าใช้จ่ายสำหรับคอมพิวเตอร์ ค่าใช้บริการอินเตอร์เน็ต
และค่าเช่าวงจรต่างประเทศยังอยู่ในระดับสูง การขาดแคลนเว็บไซต์ที่จะให้บริการข้อมูลในประเทศ
รวมทั้งอุปสรรคด้านภาษา นอกจากนั้นภาคธุรกิจยังไม่ได้มีการพัฒนาใช้อินเตอร์เน็ตกันอย่างเต็มที่
รวมทั้งโครงสร้างการถือหุ้นของ ISP ที่ไม่เอื้ออำนวยต่อการขยายงาน
เนื่องจากเกือบทุกบริษัทที่ประกอบกิจการ ISP จะมี กสท. เป็นผู้ถือหุ้นในสัดส่วนร้อยละ 32
และพนักงานของ กสท. เป็นผู้ถือหุ้นในสัดส่วนร้อยละ 3 โดยที่ไม่ต้องชำระเงิน

การแข่งขันของธุรกิจ ISP ในปัจจุบันมีค่อนข้างสูงเนื่องจากมีผู้ประกอบการหลายราย (18 ราย)
บริษัท ให้บริการ ISP ผ่านบริษัทย่อยคือ AI ซึ่งในปัจจุบัน AI เป็น ISP รายใหญ่รายหนึ่ง สำหรับ
ISP รายใหญ่อื่นๆ ประกอบด้วยบริษัท CS Communications บริษัท Internet Thailand
บริษัท KSC Internet บริษัท Loxley Information และ บริษัท A-Net
การแข่งขันที่รุนแรงมีผลทำให้อัตราค่าบริการอินเตอร์เน็ตลดลงอย่างรวดเร็วในสัดส่วนประมาณร้อยละ
50 ใน 1-2 ปีที่ผ่านมา โดยในปัจจุบันมีอัตราค่าบริการแบบ Dial Up ที่ระดับประมาณ 7-10
บาทต่อชั่วโมง บริษัท (โดย AI) ได้เน้นการเป็นผู้นำในตลาดลูกค้าประเภทธุรกิจ รวมทั้งในปีนี้
ได้เน้นการจำหน่ายบริการอินเตอร์เน็ตความเร็วสูง ทั้ง ADSL และ Cable Modem
เพื่อเป็นการเพิ่มทางเลือกให้แก่ลูกค้า บริษัทเชื่อว่าบริษัทมีจุดแข็งโดยมีโครงข่ายที่ทันสมัย
ซึ่งทำให้สามารถให้บริการได้อย่างมีคุณภาพ
รวมทั้งบริษัทสามารถส่งเสริมการขายร่วมกับบริการโทรคมนาคมอื่นๆ
อันทำให้เพิ่มโอกาสในการทำการตลาด

พัฒนาการของการกำกับ ดูแล กิจการโทรคมนาคม (Regulatory Update)

กิจการโทรคมนาคมของประเทศไทย อยู่ในระหว่างการเตรียมการเปิดเสรี
ให้บริษัทโทรคมนาคมต่างประเทศเข้ามาดำเนินธุรกิจและแข่งขันได้อย่างเสรี ภายในปี 2549
ตามข้อตกลงกับองค์การค้าโลก แผนการพัฒนากิจการโทรคมนาคมของประเทศ
ซึ่งให้มีการเปิดเสรีสำหรับผู้ประกอบการภายในประเทศก่อน
เพื่อเป็นการเตรียมความพร้อมให้แก่ผู้ประกอบการในประเทศสำหรับการแข่งขันระดับโลก
และให้มีการจัดตั้งคณะกรรมการกิจการโทรคมนาคม (กทช.) เพื่อทำหน้าที่ในการกำกับ
ดูแลกิจการโทรคมนาคมของประเทศ แทนองค์การโทรศัพท์แห่งประเทศไทย (ทศท.)
และการสื่อสารแห่งประเทศไทย (กสท.) ซึ่งขณะนี้กระบวนการคัดเลือก
กทช.ยังคงอยู่ที่ขั้นตอนการคัดเลือกจากผู้ที่ได้รับเสนอชื่อ 14 คนให้คงเหลือ 7 คน โดยวุฒิสภา
ซึ่งวุฒิสภามีความเห็นว่ากระบวนการคัดเลือกที่ผ่านมา ยังไม่โปร่งใสเพียงพอ

การประกาศใช้ พระราชบัญญัติประกอบกิจการโทรคมนาคม (พรบ. กิจการโทรคมนาคม)

ภายหลังจากที่ได้มีการประกาศใช้ พระราชบัญญัติ องค์กรจัดสรรคลื่นความถี่
และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม ใน เดือนมีนาคม ปี
2543 ซึ่งกำหนดให้มีการจัดตั้งคณะกรรมการกิจการโทรคมนาคมแห่งชาติ (กทช.)
เพื่อทำหน้าที่ในการกำกับ ดูแล การประกอบกิจการโทรคมนาคม ในปี 2544 นี้ ได้มีการประกาศใช้
พรบ. กิจการโทรคมนาคม ในเดือน พฤศจิกายน ซึ่ง พรบ. กิจการโทรคมนาคม
ฉบับดังกล่าวเป็นกฎหมายที่ได้วางกรอบในการกำกับ ดูแล กิจการโทรคมนาคมของประเทศให้แก่
กทช. ที่จะมีการจัดตั้งขึ้น
ซึ่งนับความคืบหน้าก้าวสำคัญในการเปิดเสรีกิจการโทรคมนาคมของประเทศ

อย่างไรก็ตาม พรบ. ฉบับนี้ อาจจะมีปัญหาในการนำมาปฏิบัติในบางมาตรา
ที่คาดว่าจะได้รับการแก้ไขจากรัฐบาล โดยเฉพาะมาตรา 8 ซึ่งกำหนดสัดส่วนของผู้ถือหุ้นต่างชาติ
(Foreign Ownership Limit) ไม่เกินอัตราร้อยละ 25
และอาจจะก่อให้เกิดผลกระทบต่อผู้ประกอบการปัจจุบันบางราย
ที่มีผู้ถือหุ้นต่างประเทศในอัตราร้อยละ 49 นอกจากนั้นมาตรา 57
ได้ห้ามผู้รับใบอนุญาตเรียกเก็บเงินประกันหรือเงินอื่นที่มีลักษณะเป็นการเรียกเก็บเงินล่วงหน้า
ซึ่งทำให้ผู้ประกอบการบางรายที่ได้เรียกเก็บเงินมัดจำจากลูกค้าต้องดำเนินการคืนเงินให้แก่ลูกค้า
(ในกรณีของบริษัท เงินมัดจำที่เรียกเก็บจากผู้ใช้บริการโทรศัพท์พื้นฐาน ได้ถูกนำส่งให้แก่ ทศท.
ดังนั้น ทศท. จะเป็นผู้ดำเนินการคืนเงินมัดจำแก่ลูกค้าของบริษัท)
นอกจากนั้นอาจจะมีผลทำให้ผู้ประกอบการไม่สามารถให้บริการ Prepaid ได้
อย่างไรก็ตามในกรณีนี้เชื่อว่าจะได้รับการแก้ไข เพื่อไม่ให้มีผลกระทบต่อผู้ใช้บริการ และนอกจากนั้น
มาตรา 77 ได้กำหนดให้ ผู้ประกอบการภายใต้สัญญาสัมปทานต่างๆ
ยังคงมีสิทธิประกอบกิจการโทรคมนาคมตามสิทธิที่มีอยู่เดิม โดยอยู่ภายใต้หลักเกณฑ์ พรบ.
กิจการโทรคมนาคม ฉบับใหม่นี้ รวมทั้งเงื่อนไขอื่นที่ กทช. กำหนด ด้วย
และจะได้รับใบอนุญาตประกอบกิจการเมื่อได้ทำความตกลงกับผู้ให้สัมปทานในการเปลี่ยนการได้รับสัมปทาน
เป็นการได้รับอนุญาตตาม พรบ. ฉบับใหม่นี้

การแปรสัญญาสัมปทาน 

ผู้ให้บริการโทรคมนาคมภาคเอกชนในปัจจุบัน ดำเนินธุรกิจภายใต้สัญญาร่วมการงานและร่วมลงทุน
กับหน่วยงานของรัฐบาล ตามเงื่อนไข Build-Transfer-Operate (BTO)
ซึ่งให้เอกชนโอนทรัพย์สินในการประกอบธุรกิจให้แก่ผู้ให้สัมปทาน
และได้รับผลตอบแทนจากการลงทุนในรูปของส่วนแบ่งรายได้
โดยรายได้ส่วนที่เหลือตกเป็นของผู้ให้สัมปทาน คือ ทศท. และ กสท. ซึ่งมีบทบาทเป็นทั้งผู้กำกับ
ดูแล กิจการโทรคมนาคมของประเทศ และผู้ประกอบกิจการ
ที่ดำเนินธุรกิจแข่งขันกับเอกชนที่ดำเนินธุรกิจภายใต้สัญญาร่วมการงานและร่วมลงทุนดังกล่าว

รัฐบาลที่ผ่านมา ได้มีความพยายามในการแปรสัญญาร่วมการงานและร่วมลงทุน เหล่านี้
เพื่อนำไปสู่การแข่งขันที่เท่าเทียมกัน
อันเป็นองค์ประกอบที่สำคัญในการเปิดเสรีกิจการโทรคมนาคมของประเทศ
แต่ยังไม่ประสบความสำเร็จ เนื่องจากมีความซับซ้อนในการดำเนินการหลายประการ
รัฐบาลชุดปัจจุบัน ได้จัดตั้งอนุกรรมการกำกับการแปรสัญญาสัมปทานชุดใหม่ โดยมีรองนายกรัฐมนตรี
ปองพล อดิเรกสาร เป็นประธาน ซึ่งต่อมาได้มีการว่าจ้างสถาบันทรัพย์สินทางปัญญา
จุฬาลงกรณ์มหาวิทยาลัย (สถาบันทรัพย์สินทางปัญญา) เป็นผู้ศึกษาแนวทางในการแปรสัญญา
ในเดือนกันยายน 2544 แต่ถึงขณะนี้
ก็ยังคงมีความเห็นของหลายฝ่ายที่โต้แย้งต่อผลการศึกษาของสถาบันทรัพย์สินทางปัญญา
ที่เสนอต่ออนุกรรมการกำกับการแปรสัญญา
ในข้อเสนอที่ให้ผู้อยู่ภายใต้สัญญาสัมปทานยุติการจ่ายส่วนแบ่งรายได้ภายในปี 2549

การแปรรูป ทศท. และ กสท.

รัฐบาลได้มีนโยบายในการเร่งรัดและกำหนดเป็นแผนให้มีการแปรรูป ทศท. และ กสท.
ให้เสร็จสิ้นในปี 2545 โดยกำหนดให้ ทศท.
ดำเนินการแปรรูปและจดทะเบียนในตลาดหลักทรัพย์แห่งประเทศไทย ประมาณ กลางปี 2545 และ
กสท. ในเวลาถัดไป อย่างไรก็ตามต่อมาได้มีการเลื่อนกำหนดการจดทะเบียนในตลาดหลักทรัพย์ของ
ทศท. ให้เร็วขึ้นเป็น ประมาณ เดือน เมษายน เนื่องจากความสำเร็จในการแปรรูป
การปิโตรเลียมแห่งประเทศไทย ซึ่งเป็นรัฐวิสาหกิจแห่งหนึ่ง ขณะนี้
กำหนดการดังกล่าวอาจถูกเลื่อนออกไป โดยมีการเสนอให้ควรเป็นระยะเวลาภายหลังการจัดตั้ง
กทช. เนื่องจากมีประเด็นทางด้าน การกำกับ ดูแล หลายประเด็น ที่ยังเป็นที่โต้แย้ง
รวมทั้งยังมีความไม่ชัดเจนในการแปรสัญญาสัมปทานต่างๆ ภายใต้ ทศท.

[1] ปริมณฑล รวมถึง นนทบุรี ปทุมธานี และ สมุทรปราการ